মার্কিন যুক্তরাষ্ট্রের ৪৫তম প্রেসিডেন্ট ডোনাল্ড ট্রাম্পের কাছে বিশ্বের সবচেয়ে সুন্দরী টেনিস তারকা আনা ইভানোভিচ! জার্মান তারকা বাস্তিয়ান সোয়েনস্টেইগার যাঁর স্বামী।
বুধবার ট্রাম্পের প্রেসিডেন্ট নির্বাচিত হওয়ার খবর প্রকাশিত হওয়ার পর তিন বছর আগে ট্রাম্পের সার্বিয়া সফরের খবর আবার জানিয়েছে সার্বিয়ার সংবাদমাধ্যম। ট্রাম্প ওখানে গিয়েছিলেন সার্বিয়ার সঙ্গে বাণিজ্যিক সম্পর্ক তৈরি করতে। সার্বিয়ার তৎকালীন প্রধানমন্ত্রী আইভিকা ড্যাসিক বলেছেন, ‘‘আমার সঙ্গে ১৫ মিনিটের বৈঠকে ট্রাম্পের আলোচ্য বিষয় ছিল শুধু ইভানোভিচ। ট্রাম্প বলেছিল, ইভানোভিচের মতো সুন্দরী ও আগে দেখেনি।’’ দু’বছর আগে ট্রাম্পের সঙ্গে দেখা করে ইভানোভিচ সোশ্যাল নেটওয়ার্কিং একটি ছবি পোস্ট করে লিখেছিলেন, ‘বস‌্‌-এর সঙ্গে দেখা করলাম’। 
কিন্তু মার্কিন যুক্তরাষ্ট্রের নতুন প্রেসিডেন্ট খেলাধুলোর প্রতি কতটা আগ্রহ দেখাবেন সেই সংশয় ক্রীড়ামহলে। ২০২৪-এর অলিম্পিক্স এবং প্যারালিম্পিক্স আয়োজনের অন্যতম প্রধান দাবিদার লস অ্যাঞ্জেলস। ট্রাম্প আসায় তারা এবার অলিম্পিক্স পাওয়ার জন্য বিড করবে কি না সেই সংশয়ে আন্তর্জাতিক অলিম্পিক কমিটির (আইওসি) শীর্ষকর্তারা। ফিফার দূর্নীতির বিরুদ্ধে গত বছর শুরু হওয়া মার্কিন যুক্তরাষ্ট্রের বিচারবিভাগ যে ফৌজদারি মামলা শুরু করেছিল সেটাও একইরকম গুরুত্ব পাবে? ট্রাম্পের বিরুদ্ধে একাধিক বাণিজ্যিক চুক্তি বাতিল করার অভিযোগ আছে। সেক্ষেত্রে তাঁর আমলে আমেরিকায় খেলাধুলোর কতটা প্রসার হবে সেই নিয়েও সংশয়ে ক্রীড়াপ্রেমীরা।